Klager i lange baner er strømmet ind til Region Nordjylland om Nordic Medicares lægeklinik i Pandrup. Helt præcist 27 patientklager er tikket ind ved regionen - og nu givet videre til Styrelsen for Patientsikkerhed. - Det er et helt usædvanligt stort omfang, og det giver selvfølgelig anledning til en bekymring for, om der er noget galt i det her, siger Jan Greve, overlæge og sektionsleder i Tilsyn og Rådgivning Nord hos Styrelsen for Patientsikkerhed. Mange af klagerne over Nordic Medicare handler om ventetider både i klinikken og på telefon. Klager, der går på dårlig service i klinikken, er nogle Region Nordjylland skal tage sig af, da det er dem, der har lavet aftalen med det private sundhedsfirma. Styrelsen for Patientsikkerhed skal derimod tage sig af de klager, der handler om lægernes faglighed. - Vi tager det altid alvorligt, når der er klager, for selv om de alle gik på servicen, ville vi stadig tage det alvorligt, for så kan det være en indikation på, at der er noget galt, og derfor undersøger vi det, siger Jan Greve. Styrelsen for Patientsikkerhed kan ikke udtale sig om de patienter, der er stået frem med deres klager i TV2 Nord, men styrelsen fastslår at de vil undersøge alle de sager, hvor patienter har henvendt sig til dem.
Styrelsen for Patientsikkerhed kigger i denne tid på 27 patientklager, de har fået udleveret fra regionen. De mange klager er bekymrende, siger styrelsen.